לט.  עושה רמיה דובר שקרים



	
	לט. עושה רמיה דובר שקרים
	








דֹּבֵר בְּלֵב וָלֵב, מְקוֹר כָּל פָּרֶץ,



אֶת אָרְבְּךָ תָּשִׂים כְּמוֹ לִבֶּךָ:



לֹא יַאֲמִינוּ בָךְ מְתֵי הָאָרֶץ



גַּם אִם אֱמֶת תִּשְׁכֹּן בְּשִׂפְתוֹתֶיךָ.

בָּאתָ לְחַרְחַר רִיב וְשֹׁד וָקָרֶץ



כִּי בַחֲלַקְלַקּוֹת נְתִיבוֹתֶיךָ;



אִם לַעֲנָק תִּדְמֶה וְאִם לַשָׁרֶץ,



אָגוּר וְאֶפְחַד מִמְּזִמּוֹתֶיךָ.

אַתָּה אֲפִיק כָּזָב, לְרִיבוֹת פֶּלֶג;



מִחוּץ דְּמוּת יוֹנָה, וְאַךְ מִקֶּרֶב



לָעֹרְבִים תִּשְׁוֶה, לְקַדְרוּת אָמֶש.

אַתָּה כְמוֹ גַנָּב אֲשֶׁר בַּשֶלֶג



טָמַן גְּזֵלָתוֹ, וְהִנֵּה אֶרֶב



נִגְלָה לְעֵין כָּל אִישׁ כְּחֹם הַשָּׁמֶשׁ.







את הטקסט לעיל הפיקו מתנדבי פרויקט בן־יהודה באינטרנט.  הוא זמין תמיד בכתובת הבאה:https://benyehuda.org/read/36984